《吴兴秋晚郡斋长句》
宋代·胡宿

霁色初休雨，寒媒稍欲霜。崦嵫惊日晏，嵔𡾊喜年康。

菰米迎冬熟，萍醅破社尝。霅声寄槛冷，卞色入楼苍。

弱援垂榴脸，幽丛亚菊芳。牛羊驯沃野，雁鹜悦沧浪。

水市能为楫，田家乞有浆。溪音挐竞去，村语醉相将。

自昔分天堑，兹州介水坊。贡丝标禹土，错绣接吴疆。

佳丽南朝后，鲜明茂苑旁。风华在安石，文物有东阳。

柳客诗名馥，颜公笔势翔。山川为吐气，日月欲争光。

异代虚坟柏，逢辰滥郡章。壤歌知自化，符守信非良。

勇爵思长剑，高谟乏智囊。葵心拱宸极，藿食念岩廊。

西戍方疲陕，中原久患羌。边人思李牧，天子问中郎。

臣仆今三世，腥膻彼一荒。山西雄占陇，河曲斗分潢。

汉始城张掖，秦初地朔方。限戎深得策，遮虏大为防。

小雅亡于晋，中兴属在唐。太宗神且武，贞观粹而王。

都雍三才直，安西万里长。声明冒葱雪，亭堠彻甘凉。

圣术初无敌，孙谋本克臧。末涂亏继守，骏命亦颓丧。

上帝歆炎宋，真人奋大梁。凿乾分上下，操斗运中央。

杀气西刑马，妖氛北陨狼。三关收朔漠，两镇复河隍。

龙虎其文炳，雷霆我武扬。商球传圣弟，夏鼎授储皇。

托付神规远，弥纶治具详。四维严幅正，八柄谨低昂。

地广檗芽出，海深神怪彰。遗雏偷啸聚，杂种学跳梁。

王者轻分土，仁人重纳隍。犹如弃鳞介，不使易衣裳。

祸乱收凶器，升平隐上庠。蹛林通好固，狡穴送诚忙。

圭瑞修欢聘，金行戢怒芒。生民去汤火，塞土遍耕桑。

月窟颁正朔，云封刻美祥。大璜贻燕翼，下武寖明昌。

区外蒙冠带，天中布典常。三雍宣雅颂，九译走梯航。

仙致昭华玉，神来弱水香。路车均奕奕，朱芾赐煌煌。

南面存亡国，西平拂肯堂。虎臣无备禦，狼子有包藏。

窃欲屯蜂蚁，私相署犬羊。痴言天可上，愚谓日无亡。

传箭招庐帐，推锋逆颉行。三河烦调度，六郡苦痍伤。

旅力虽疲曳，游魂尚颉颃。寝谋思汲黯，禽敌想陈汤。

多士皆方领，孤生特面墙。莂官尸礼闼，椠职玷文房。

无策均宵旰，何阶致富强。分从高阁束，敢避要途当。

铃下居无事，樊中脱未遑。鲈鱼知味美，鸥鸟信机忘。

濩落才何取，支离臂自攘。虽贪纡紫乐，岂免顿缨狂。

感慨乘轩鹤，吁嗟拒辙螳。山河赏吴起，社稷叹童汪。

华夏崇基本，朝廷总政纲。弓偏宜举抑，琴缓在更张。

阳德销群慝，天元秉至刚。偃兵诚未易，用武复何妨。

雪近思王国，云閒忆帝乡。何时闻露布，称荐万年觞。

作者简介：胡宿（九九五～一○六七），字武平，常州晋陵（今江苏常州）人。仁宗天圣二年（一○二四）进士。历官扬子尉、通判宣州、知湖州、两浙转运使、修起居注、知制诰、翰林学士、枢密副使。英宗治平三年（一○六六）以尚书吏部侍郎、观文殿学士知杭州。四年，除太子少师致仕，命未至已病逝，年七十三（《欧阳文忠公文集》卷三四《胡公墓志铭》）。他在北宋仁宗、英宗两朝为官，位居枢密副使，以居安思危、宽厚待人、正直立朝著称，死后谥文恭。